text: El Prat al Día: Altres empreses pugnen pels terrenys que interesen a Amazon
  Altres empreses pugnen pels terrenys que interesen a Amazon
  L'Institut Català del Sòl (Incasòl) ha explicat que, a banda d'Amazon, hi ha altres empreses interessades en adquirir la finca del Polígon Mas Blau II dell Prat de Llobregat. Els serveis jurídics de l'Incasòl han d'estudiar ara les ofertes que han arribat i "en una o dues setmanes" anunciaran la resolució definitiva. El termini per presentar les ofertes va acabar el passat 2 de desembre. A mitjans de novembre va transcendir que la multinacional nordamericana Amazon havia presentat una sol·licitud per comprar aquests terrenys per 30 milions d'euros. La finca compta amb 150.808 metres quadrats i amb una superfície màxima edificable de 210.000 de sostre.
  L'Incasòl ha explicat que hi ha "més ofertes" pels terrenys, però no ha fet públic el nom de les empreses ni la quantitat que han ofert. En qualsevol cas, l'adjudicació es farà en un termini no superior a dues setmanes. L'oferta d'Amazon, però, no és vinculant. És a dir, abans d'arribar a un acord definitiu l'empresa no està obligada a firmar i després s'hauran de debatre temes urbanístics, i "això pot portar mesos", segons fonts consultades per l'ACN.El març del 2014 ja transcendia que la multinacional preveia implantar-se en aquests terrenys del Prat de Llobregat. En un principi la idea era començar a funcionar a finals de 2015 i crear uns 3.000 llocs de treball.(ACN)